b'\n_START_ARTICLE_\nRuskeala (Karjalan tasavalta)\n_START_PARAGRAPH_\nRuskeala on Karjalan tasavallan Sortavalan piirin Kaalamon maalaiskunnassa sijaitseva maaseututaajama Ven\xc3\xa4j\xc3\xa4ll\xc3\xa4. Taajama on entinen Suomen Ruskealan kirkonkyl\xc3\xa4, joka sijaitsee noin 30 kilometri\xc3\xa4 Sortavalasta pohjoiseen. Kansainv\xc3\xa4linen matkailutie, Sininen tie, Norjasta Ruotsin ja Suomen kautta Ven\xc3\xa4j\xc3\xa4lle \xc3\x84\xc3\xa4nisen rannalle, kulkee Ruskealan kautta.\n_START_SECTION_\nEl\xc3\xa4intarha\n_START_PARAGRAPH_\nRuskealassa on el\xc3\xa4intarha, jossa on jo yli 45 el\xc3\xa4inlajia. El\xc3\xa4intarhan erikoisuuksia ovat esimerkiksi kissael\xc3\xa4imiin lukeutuva servaali, Afrikasta per\xc3\xa4isin oleva antilooppi ja koiran kokoinen hirviel\xc3\xa4in kiinanmuntjakki.\n_START_SECTION_\nLuterilaisen kirkon toiminta\n_START_PARAGRAPH_\nRuskealassa toimii luterilainen seurakunta, joka kuuluu Inkerin kirkkoon. Vanhan, 1940 palaneen kirkon raunioiden viereen on rakennettu uusi 150-paikkainen kirkko, joka vihittiin kes\xc3\xa4ll\xc3\xa4 2010. Seurakunta on jo 1990-luvulta asti yll\xc3\xa4pit\xc3\xa4nyt my\xc3\xb6s majoitus- ja ruokalatoimintaa vanhassa pappilassa puuhamiehens\xc3\xa4 ja pappinsa Kalevi Keinosen johdolla. Kirkko tuhoutui tulipalossa 18. maaliskuuta 2013.\n_START_SECTION_\nRuskealan kyl\xc3\xa4neuvostoalue\n_START_PARAGRAPH_\nAiemmin Ruskeala oli Sortavalan kaupunkihallinnon alaisuuteen kuulunut kyl\xc3\xa4neuvostoalue, joka k\xc3\xa4sitti suunnilleen entisten Ruskealan ja P\xc3\xa4lkj\xc3\xa4rven kuntien alueet J\xc3\xa4nisj\xc3\xa4rven ja Suomen rajan v\xc3\xa4lisell\xc3\xa4 alueella. T\xc3\xa4m\xc3\xa4n Ruskealan asukasluku vuonna 1987 oli noin 3 000. Kuntauudistuksen j\xc3\xa4lkeen alueella on Kaalamon maalaiskunta.'